*Līguma par stacionārās veselības*

*aprūpes pakalpojumu sniegšanu un apmaksu*

*7.1.7.punkts*

**Skaidrojums par aprūpes slimnīcu, nodaļu un gultu apmaksas nosacījumiem**

**1.** Obligātās prasības aprūpes slimnīcai nosaka Ministru kabineta 2009.gada 20.janvāra noteikumu Nr.60 **„**Noteikumi par obligātajām prasībām ārstniecības iestādēm un to struktūrvienībām”5.5. nodaļa „Prasības aprūpes slimnīcai”.

**2.** Veselības aprūpes pakalpojumi aprūpes slimnīcā, nodaļā vai gultā atbilstoši Ministru kabineta 2013.gada 17.decembra noteikumu Nr.1529 „Veselības aprūpes organizēšanas un finansēšanas kārtība” (turpmāk – Noteikumi Nr.1529) 168.1.punktam tiek apmaksāti kā ikmēneša fiksētais maksājums par stacionāra darbību.

**3.** Pacienta iemaksas apmērs atbilstoši Noteikumu Nr.1529 4.pielikumam par katru dienu EUR 7,11 sākot ar otro dienu.

**4.** Ja kādā no Noteikumu Nr.1529 17.pielikuma 1., 3.3., 3.5., 3.7., 3.8., 3.9., 3.11. un 3.12.punktā minētajām ārstniecības iestādēm jau ir vai tiek izveidota atsevišķa aprūpes nodaļa vai aprūpes gultas kādas cita profila nodaļas sastāvā, iestāde, kurā ir aprūpes nodaļa (gultas), pirms līguma par stacionāro pakalpojumu sniegšanu un apmaksu noslēgšanas, informē par to Centru, iesniedzot iestādes vadības rīkojuma kopiju par aprūpes nodaļas (gultu) izveidošanu, aprūpes gultu skaitu, ārstniecības personāla skaitu sadalījumā pa specialitātēm.

**5.** Ārstniecības iestādēs izveidotajām aprūpes nodaļām jābūt izveidotām atbilstoši Ministru kabineta 2009.gada 20.janvāra noteikumu Nr.60 **„**Noteikumi par obligātajām prasībām ārstniecības iestādēm un to struktūrvienībām”5.5. nodaļas „Prasības aprūpes slimnīcai” 127.punkta prasībām.

6. Atbilstoši Noteikumu Nr.1529 125.punktam noteikumu 17.pielikuma 2.punktā minētajām ārstniecības iestādēm ir pienākums sniegt stacionāros veselības aprūpes pakalpojumus prioritāri pacientiem, kas pārvesti no šo noteikumu 17.pielikuma 1.punktā minētajām slimnīcām.

**7.** Noteikumu Nr.1529 [17.pielikuma](http://likumi.lv/doc.php?id=263457#piel17) 2.punktā minētās stacionārās ārstniecības iestādes ārstē personas pēc akūtā ārstēšanas perioda, kas pārvestas no šo noteikumu [3.pielikuma](http://likumi.lv/doc.php?id=263457#piel3) 1.punktā minētajām stacionārajām ārstniecības iestādēm, kā arī personas ar hroniskām progresējošām slimībām un hronisku slimību paasinājumu gadījumos ar ģimenes ārsta vai speciālista nosūtījumu, ja personas veselības stāvokļa dēļ ārstēšanu nav iespējams veikt ambulatori.

**8.** Aprūpes slimnīcā vai citas stacionārās ārstniecības iestādes nodaļā, kurā personas ārstē atbilstoši Noteikumu Nr.1529 [120.punktā](http://likumi.lv/doc.php?id=263457#p120) minētajiem nosacījumiem, nodrošina ārsta sniegto veselības aprūpes pakalpojumu dienas laikā un māsas aprūpi visu diennakti.

**9.** Aizpildot veidlapu Nr.066/u „No stacionāra izrakstītā (mirušā) pacienta karte” (turpmāk – pacienta karte), ārstniecības iestāde aprūpes nodaļās (gultās) ārstētos pacientus apzīmē ar pacientu grupu „86 – ārstēšanās aprūpes nodaļā vai aprūpes gultā”.

**10.** Lai nodrošinātu veselības aprūpes pakalpojumu apmaksu atbilstoši Noteikumiem Nr.1529 gadījumos, kad pacients, turpinot ārstēties tajā pašā ārstniecības iestādē, tiek pārvests uz šīs iestādes aprūpes nodaļu vai aprūpes gultu:

 pacienta kartē tiek atzīmēts pacienta kustības veids stacionārā ar kodu Nr.39 atbilstoši „Stacionāra kustības veidu klasifikatoram”, kas atrodams Nacionālā veselības dienesta mājas lapā [www.vmnvd.gov.lv](http://www.voava.gov.lv)*→ Līgumpartneriem→ Klasifikatori→ VIS klasifikatori*. Ar minēto darbību, norādot datumu (diena, mēnesis, gads), tiek noslēgta pacienta karte”;

* 1. pacienta kartei tiek izveidots pielikums uzrādot datumu (diena, mēnesis, gads), kurā pacients uzsācis ārstēšanos aprūpes nodaļā vai gultā. Pielikumā norāda to pašu pacienta iestāšanās kustības veidu stacionārā, kāds bija norādīts pacienta kartē, kad pacients uzsāka ārstēšanos ārstniecības iestādē. Pacienta kartes pielikumā norāda datumu, kad pacients uzsācis ārstēšanos aprūpes nodaļā vai gultā. Šim datumam jāsakrīt ar datumu, kad, atzīmējot pacienta kustības veidu stacionārā ar kodu Nr.39, noslēgta pacienta karte;
	2. ja pacients ilgstoši turpina ārstēties ārstniecības iestādes aprūpes nodaļā vai gultā, ik pēc viena mēneša pacienta kartes pielikumu noslēdz, atzīmējot pacienta kustības veidu stacionārā ar kodu Nr.39, un veido jaunu pacienta kartes pielikumu;
	3. kad pacients tiek izrakstīts no ārstniecības iestādes, pacienta kartes pielikumu noslēdz, atzīmējot kādu no pacienta izrakstīšanās kustības veidiem stacionārā attiecīgi ar kādu no kodiem: Nr.31, Nr.32 vai Nr.33.